ตลท.เผยอัตราจ่ายปันผล บจ. SET-mai ใน H1/58 สูงถึง 60%
ตลท. เผยอัตราจ่ายปันผล บจ. SET-mai รวม 120 แห่งในครึ่งปีแรก มูลค่ารวม 95,301 ลบ. หรือคิดเป็นอัตราจ่ายเงินปันผลสูงถึง 60% สะท้อนพื้นฐานแกร่ง-บริหารต้นทุนดี
25 ส.ค. 2558

ผู้สื่อข่าวรายงานว่า บริษัทจดทะเบียน (บจ.) ในตลาดหลักทรัพย์แห่งประเทศไทย (SET) และตลาดหลักทรัพย์เอ็ม เอ ไอ (mai) 120 แห่ง ประกาศจ่ายเงินปันผลระหว่างกาลงวดครึ่งปีแรกปี 58 มูลค่ารวม 95,301 ล้านบาท คิดเป็นอัตราการจ่ายเงินปันผล (payout ratio) สูงถึง 60% เป็นอัตราที่สูงกว่าตลาดหุ้นอื่นในอาเซียน สะท้อนพื้นฐานแกร่ง บริหารต้นทุนดี คาดมูลค่าปันผลเกินแสนล้านบาทเมื่อประกาศครบ
โดยนายสันติ กีระนันทน์ รองผู้จัดการ ตลาดหลักทรัพย์แห่งประเทศไทย เปิดเผยว่า จากข้อมูลที่บจ. รายงานต่อตลาดหลักทรัพย์ฯ ณ วันที่ 21 ส.ค.58 มี บจ. ประกาศจ่ายเงินปันผลระหว่างกาลงวด 6 เดือนปี 58 แล้ว 120 แห่ง (ไม่รวมกองทุนอสังหาริมทรัพย์) มูลค่าการจ่ายปันผลรวม 95,301 ล้านบาท คิดเป็นอัตราการจ่ายเงินปันผล (payout ratio) สูงถึง 60% ใกล้เคียงกับงวดหกเดือนปีที่แล้ว แบ่งออกเป็น บจ. ใน SET 102 แห่ง มูลค่าการจ่ายปันผล 94,261 ล้านบาท และ บจ. ใน mai 18 แห่ง มูลค่าปันผล 1,040 ล้านบาท
ทั้งนี้ ยังมีบริษัทอีกจำนวนหนึ่งยังไม่ได้มีการประกาศจ่ายปันผลออกมา โดยจากข้อมูลในช่วง 3 ปีล่าสุด บจ. ประมาณ 140-150 แห่งจะประกาศจ่ายปันผลระหว่างกาล มูลค่าปันผลรวมประมาณ 120,000–130,000 ล้านบาท
“จากการที่ผลการดำเนินงานของ บจ. ยังสามารถเติบโตได้อย่างต่อเนื่อง รวมถึงมีสถานะการเงินที่ยังแข็งแกร่งทั้งการบริหารสภาพคล่องทางการเงินและการจัดการโครงสร้างเงินทุนที่เหมาะสม ทำให้ บจ. สามารถจ่ายเงินปันผลได้อย่างสม่ำเสมอ สะท้อนจากจำนวนบริษัทที่มีการจ่ายเงินปันผลอยู่ในระดับสูงต่อเนื่อง และมีอัตราการจ่ายเงินปันผลสูงถึง 60% ใกล้เคียงกับงวดหกเดือนปีที่แล้ว ซึ่งเป็นอัตราที่สูงกว่าเมื่อเทียบกับตลาดหุ้นอื่นในอาเซียนที่มี payout ratio อยู่ระหว่าง 40-55%” สันติ กล่าว
โดยบริษัทใน SET ที่ประกาศจ่ายเงินปันผลระหว่างกาลแล้วสูงสุด 5 อันดับแรกได้แก่ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ,บริษัท อินทัช โฮลดิ้ง จำกัด (มหาชน) หรือ INTUCH ,บริษัท ปูนซิเมนต์ไทย จำกัด (มหาชน) หรือ SCC ,บริษัท เหมราชพัฒนาที่ดิน จำกัด (มหาชน) หรือ HEMRAJ และบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ซึ่งเงินปันผลของ 5 บริษัทมีมูลค่ารวมกัน 51,472 ล้านบาท หรือ 55% ของมูลค่าเงินปันผลระหว่างกาลทั้งหมดใน SET
ส่วนบริษัทใน mai ที่ประกาศจ่ายเงินปันผลระหว่างกาลแล้วสูงสุด 5 อันดับแรก ได้แก่ บริษัท เจ. เอส. พี. พร็อพเพอร์ตี้ จำกัด (มหาชน) หรือ JSP ,บริษัท บรุ๊คเคอร์ กรุ๊ป จำกัด (มหาชน) หรือ BROOK ,บริษัท ฟอร์ท สมาร์ท เซอร์วิส จำกัด (มหาชน) หรือ FSMART ,บริษัท สหการประมูล จำกัด (มหาชน) หรือ AUCT และบริษัท ฟอร์จูน พาร์ท อินดัสตรี้ จำกัด (มหาชน) หรือ FPI  มีมูลค่าเงินปันผลรวม 725 ล้านบาท หรือ 70% ของมูลค่าเงินปันผลระหว่างกาลทั้งหมดใน mai
สำหรับหมวดธุรกิจที่จ่ายเงินปันผลระหว่างกาลสูงสุด 5 อันดับแรก ได้แก่ หมวดธุรกิจเทคโนโลยีสารสนเทศและการสื่อสาร หมวดพลังงานและสาธารณูปโภค หมวดวัสดุก่อสร้าง หมวดพัฒนาอสังหาริมทรัพย์ และหมวดอาหารและเครื่องดื่ม มีมูลค่าเงินปันผลรวม 80,831 ล้านบาท หรือ 86% ของมูลค่าเงินปันผลระหว่างกาลทั้งหมด